  Виталий Пронин Калык огазеяськон нуналэз пусйыны Шор площаде люкаськизы егитэз но, мӧйыез но.Ижысь Шор карлудэ 4-тӥ ноябре уно калык люкаськиз. Яркыт дӥсяськыса, плакатъёс, шаръёс кутыса, люкаськемъёс данъязы Калык огазеяськон нуналэз но Удмуртилэн кунлык басьтэмезлы 95 ар тырмонэз.Тужгес но зол дасяськиллям «Огъя Россия» партилэн Удмурт ёзаз пырисьёс. Ӵыж-горд зонтъёс кутыса, Удмуртилэн куншетысьтыз кизилизэ кылдытӥзы - тазэ бадӟым экран пыр возьматӥзы карлуд вадьсытӥ лобась камераос.Кык дано нуналъёсты тазьы дэмен пусйыны кичӧлтонэн потӥз Афган ожысь ветеранъёслэн огазеяськонзы. Ужрадэ пыриськизы Удмурт Республикалэн Тӧроез Александр Соловьёв, Правительстволэн Тӧроез Виктор Савельев, элькунмыя валтӥсь федерал инспектор Дмитрий Мусин, министерствоослэн но ведомствоослэн кивалтӥсьёссы. Калык но огшоры гинэ лыктымтэ: киязы кутӥллям Россиез, Удмуртиез данъясь плакатъёс: «Россия - азьлань!», «Удмурт шаер - Россиен ӵош». Шумпотымон: дэмен кариськыны быгатонлыкмы арысь аре кужмоя. Кужмо Россиен валче азинске шаермы, пусйиз Тӧро А. Соловьёв.Люкаськемъёслы шулдыр мылкыд кузьмазы элькунысьтымы тодмо артистъёс. Калык тужгес но зол тапыртӥз Богдан Анфиногеновлэн но Олеся Полатовалэн Удмуртилы сӥзем кырӟанзы улсын. Куазь мускыт вал ке но, огазе кариськыса, праздник шуныт мылкыдын ортчиз.Елена Никитина Теги: Ижкар Удмуртилэнкунлыкбасьтоннуналэз  